khistorydata/jeongjo-sjw-relations huggingface dataset:
정조 17년
傳于林濟遠曰聞朝者下敎乃以區區私義終不膺命紀綱所在萬萬駭然兵曹判書徐有防爲先記過仍以前牌催促去來知入
정조 17년
傳于徐龍輔曰武臣堂上祿試射當於都目前爲之何待兵判出仕然後出望筒乎極熱等待之弊不可不念明日卽元定日也御將及禁將爲試官開場於訓鍊院除騎芻片箭以柳葉箭十巡試取今朔則十五矢以上雖過元數特竝給祿事分付
정조 17년
傳于徐龍輔曰記過有命兵判聞已入來記過故爲分揀開拆及開政斯速擧行事嚴飭
정조 17년
林濟遠啓曰兵曹判書徐有防以記過而旣入闕中開拆開政命下之後不爲擧行直爲出去事體所在誠萬萬未安從重推考何如傳曰記過分揀欲使之行公則又卽出去云者豈有如許道理分義乎同一地處同一處義年前兩堂旣行大政此重臣獨自如此果有過於人之固執而然乎今於嚴飭之後又以出往闕門外待罪之說微稟者政院事巽軟甚矣當該承旨推考兵曹判書徐有防不可循例問備而止斯速入來擧行事各別嚴飭仍卽牌招去來星火申飭
정조 17년
傳于李冕膺曰大司成明日來待
정조 17년
徐龍輔以義禁府言啓曰尙州前牧使李趾采道內最遠地竄逐事承傳啓下矣李趾采慶尙道泗川縣竄逐而以承傳內辭意具罪目依例發遣府羅將押送配所何如傳曰允
정조 17년
徐龍輔以義禁府言啓曰行査未議處諸囚保放事命下矣時囚罪人朴尙春保放之意敢啓傳曰知道
정조 17년
洪仁浩以義禁府言啓曰時囚罪人朴綏源兪漢紀等原情公事判付內待朝議處照律仍別功議減等以聞事命下矣朴綏源斷訟決獄吏多干政猶或自明而至於給錢貿穀先用庫還雖出於經紀賑資之意論其所犯難免料販那移之科倉簿之虛留災結之見瞞亦不可以矇未覺察有所寬恕兪漢紀差任得謗莫察吏奸特其餘事營賑料理法禁甚重則許多逋穀以錢代捧立本取剩至於千餘石之多不可以補用賑資明有歸屬遽議容貸竝以此照律罪取考律文則大典通編雜令條有曰凡官庫錢穀京外官料理爲名那移防納者依那移出納律論大明律那移出納條有曰凡各衙門收支錢糧等物監臨主守不正收正支那移出納還充官用者竝計贓准監守自盜論罪止杖一百流三千里欺隱田糧條有曰凡欺隱田糧者五畝以上罪止杖一百名例有曰二罪俱發以重者論大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖大明律犯罪存留養親條有曰父母老疾應侍家無以次成丁者若犯徒流收贖存留養親矣朴綏源從重論杖一百收贖告身盡行追奪流三千里定配而其六代祖東亮扈聖功臣錦陽尉五寸親云功議各減一等杖九十徒二年半定配而其母年七十二無兄弟獨身云依法典杖配收贖告身盡行追奪放送兪漢紀杖一百收贖告身盡行追奪流三千里定配而其曾祖命一保社原從功臣云功減一等杖一百收贖告身盡行追奪忠淸道天安郡新恩驛徒三年定配而以議啓內辭意具罪目依例發遣府羅將押送配所何如傳曰允
정조 17년
禁府照目慶尙前監司鄭大容原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓大官以下旣命蕩滌處分不可異同兺不喩守令之供道伯不必深罪以公罪區別功議先放後草記爲旀此囚與前錦伯自在收敍之中則徒然差代爲弊民邑又況日前處分涇渭已別者乎前忠淸監司李亨元仍任事一體分付該曹爲良如敎
정조 17년
李冕膺以義禁府言啓曰時囚罪人鄭大容以公罪區別功議先放後草記事命下矣鄭大容以奏事錯誤律杖六十收贖而其十二代祖蘭宗佐理功臣云功減一等笞五十以公罪收贖放送之意敢啓傳曰知道
정조 17년
李冕膺以兵批言啓曰前領議政蔡濟恭前左議政金鍾秀敍用事命下矣當爲隨品置處而領中樞一窠判中樞二窠他大臣今方見帶依例加設判中樞下批之意敢啓傳曰知道
정조 17년
兵曹口傳政事判府事單蔡濟恭金鍾秀副司直柳戇李祖源鄭大容金履翼孟至大副司果尹羽烈尹魯東南涑玄重祚朴載淳任長遠
정조 17년
癸丑六月十六日辰時上御誠正閣都承旨左副承旨入侍時行都承旨沈煥之行左承旨徐龍輔左副承旨洪仁浩假注書鄭文始記注官承膺祚記事官洪樂游鎭安縣監尹文東以次進伏文東奏職姓名訖上曰爲宰幾次文東曰三次矣上曰下去務爲之命仁浩宣諭訖仍命除七事先退命書傳敎曰未下直守令皆令當日辭朝又命書傳敎曰行査未議處諸囚保放又命書榻敎曰進御加減淸肥飮自今日停止命書傳敎曰以今之俗若不矯今之弊朝廷事無可爲近日銓長除拜之微意卽其中一事也不然乏人雖甚豈必爲此苟且之擧使吏判與其妻兄妹壻竝列於三曹緊任乎俗弊滔滔虛僞成風占便之過至於工謀工謀之不足莫嚴者公格而毁劃無難以予所覩記言之昔之大臣以弟單擧於籌堂以娣夫薦似於備局副提擧矣今也竝與姻婭而避之亦以從姪與弟直擬於銓長藩任矣今也竝與姓同寸外之親而爲嫌朝廷之不尊未必不由於此等處下以格外之嫌唐突煩浼上亦未免一一曲副於甲已若此於乙又不得不援例而許之如是也故纔有可東可西難於去就之處義輒以規免爲計年少位卑之人眛例迷執尙可說也爲銓長重任者亦欲效此揆以事理不但萬萬不是前輩作事盛水不漏以從兄弟猶且行公於兩銓雖無年前此吏判已例其不敢言私自昔然矣今番除命非爲侈其人意有所據必欲釐正而後已則雖日違十召挨過政期最後究竟法惟在督出二字若勉膺行政徐圖鞶褫則亦豈可一味强拂反乖體下禮使之方乎兵曹判書徐有防推考更卽牌招勿以違牌捧傳旨又命書傳敎曰大臣卿宰侍從堂上堂下罷削奪告身在謫人員竝放蕩滌敍用大臣付樞銜今下政事寶卽爲安寶使該府郞卽爲往傳其餘皆付軍職令該曹口傳擧行當日下批安寶龍輔曰來十八日儒生試取時有承旨與泮堂偕往捧券命官入侍科次之命矣今此試取係是以製代講則依殿講例七試官似當備員而泮宮試取之時命官以下亦當一齊進去乎適因言端敢此仰達矣上曰更思若備七試官則卽親臨之例旣有命官則卽亦殿試之例矣依節製例文任及閣臣玉堂騎郞爲試官而直提學及堂上檢校直閣抄啓文臣同爲考試可也出擧條上曰來待守令入侍賤臣承命出傳與長興府使南正周樂安郡守柳相亮茂長縣監申禹相偕入進伏正周奏職姓名訖上曰經幾邑正周曰初爲守令矣上曰勿以年老爲終必善爲之相亮奏職姓名訖上曰樂安弊邑爾其下去善爲之禹相奏職姓名訖上曰勿爲文辭之治必也務誠爲之可也仍命退諸臣以次退出
정조 17년
行都承旨沈煥之坐行左承旨徐龍輔坐行右承旨林濟遠坐左副承旨金孝建坐右副承旨洪仁浩坐直同副承旨李冕膺坐直注書徐有聞病一員未差假注書金景煥仕直金錫泰仕事變假注書李弘達仕
정조 17년
洪仁浩啓曰大司憲趙宗鉉持平鄭繼忠呈辭執義姜忱掌令金晦彬未肅拜掌令洪克浩持平金驥燦俱在外監察茶時之意敢啓傳曰知道兩司未肅拜及在外人員許遞
정조 17년
李冕膺啓曰來二十一日朝參日次矣敢稟傳曰停
정조 17년
李冕膺啓曰來二十一日輪對日次矣敢稟傳曰爲之先爲受點涼生後來侍
정조 17년
徐龍輔啓曰兵曹判書徐有防再牌不進推考傳旨今方捧入而特敎申飭之下連事違召無意承膺其在事體誠極未安所當更請牌招而係是一日三牌何以爲之敢稟傳曰深夜如是酬應擧措轉益駭然聞嚴敎亦不知勉膺觀於平日謹畏判作兩截人決無曲循之理更卽牌招嚴飭行公
정조 17년
徐龍輔啓曰龍虎營兼從事官來言明日本營軍兵習陣日次而兵曹判書有情勢不得爲之云矣敢啓傳曰知道
정조 17년
徐龍輔啓曰兵曹判書徐有防牌不進推考傳旨今方捧入而特敎申飭之下又爲違召無意承膺事體所在誠極未安更卽牌招何如傳曰如是相持者不過曰無於例之公格不欲爲重臣一人之私義而有所闊狹也明知其必不曲循如是逡巡是豈分義之所敢出乎爲先入侍事分付
정조 17년
傳于洪仁浩曰大司成入侍
정조 17년
傳于林濟遠曰藝文提學前望單子入之
정조 17년
藝文提學前望單子入之洪良浩落點
정조 17년
金孝建啓曰兵曹判書徐有防謂有公格之不可冒當筵退之後不爲開政直爲出去事體所在萬萬未安從重推考仍卽牌招何如傳曰筵中雖未畢說所謂公格設有遞改者亦安知無行公之例乎年前此吏判之與故判書行都政也其時亦必有考據而然以此以彼公格云云未知的當況直自筵席逬出闕外昨日今日殆作課程揆以分義亦甚寒心從重推考其委折問啓
정조 17년
徐龍輔啓曰筵中雖未畢說所謂公格設有遞改者亦安知無行公之例乎年前此吏曹之與故判書行都政也其時亦必有考據而然以此以彼公格云云未知的當況直自筵席逬出闕外昨日今日殆作課程揆以分義亦甚寒心從重推考其委折問啓事命下矣問于兵曹判書徐有防處則以爲臣猥將難冒之義屢犯逋慢之罪促敎荐下迷不知變俄又承命登筵責諭極其截嚴屑越是懼未敢畢陳開政開拆連有促命而終不免冒死逬出泥首俟勘繼而有重推問啓之命惶凜震越益不知攸措噫夷險燥濕生死向前八箇字卽臣平生自矢者則今於見職豈敢爲旣出還入之計而第目今處義株守難改蓋娚妹之爲親至近至切從古未聞以吏兵判一時竝據同行大政臣固謏寡未詳故事而只以五六十年來已例言之曾聞故相臣李宗城與故重臣徐宗王爲娚妹之間徐宗玉又與故重臣李周鎭爲娚妹之間而及其同長兩銓輒皆控辭遞免此豈非明白可據之例而至若故相臣徐志修與故重臣李昌壽卽從娚妹之間而亦於同長兩銓之時故相猶且積費撕捱而其時傳敎若曰吏判撕捱雖皆曰過予則曰不無所執以禮使臣之道亦難强迫曾前親娚妹一遞一否前例皆然況從娚妹乎特命許遞此是癸未四月間事也必當昭載政院日記一考可知矣然則臣之必欲冒死引遞者不可但以私義言雖謂之公格所在可也年前今吏判與故重臣吳載純黽勉行公特是一時副急之擧恐非有別般考據而然今何可捨前輩屢行之例效今人一時之事乎況於昨年冬此吏判之又與故重臣同在兩銓也過動駕卽爲處義之意明言於朝班則此吏判亦不以向來一出仍以援例亦可以知之矣兩銓重任也都目大政也官職進退人物取舍一皆出於娚妹二人之手則臣等之私心懍懼姑捨是朝體之苟簡孰大於此此臣所以寧被鈇鉞之誅不敢爲唐突冒出者也今若怵迫義分擺壞格例開政開拆晏然奉行則非但同朝諸人相與嗤笑輿儓下賤亦必唾罵曰夫夫之如彼力辭特不過飾辭虛讓坐要督飭臣雖有百喙無以自明而亦何以抗顔自廁於簪紳之列乎如臣譾劣固不足比數而豈忍爲此欺天欺人不誠不信之事乎從座目一遞一存明有故事而臣之年序資級俱下於吏判不獨吏兵曹之次第則在下當遞專屬臣身西銓一步鐵限在前咫尺脩門進身無路此豈敢一毫少忽於謹畏之規自陷大戾也惟願速被邦憲少贖積逋之罪震懍之極不知所達云矣敢啓傳曰然則對語中指陳之諸人已例似不以泛然塗聽之說有此質言矣卽自本院詳考堂后日記先朝下敎及其時筵話槪略以啓如或與問啓對語相左更卽牌招斯速行公
정조 17년
徐龍輔啓曰兵曹判書徐有防問啓批旨內然則對語中指陳之諸人已例似不以泛然塗聽之說有此質言矣卽自本院詳考堂后日記先朝下敎及其時筵話槪略以啓事命下矣取考癸未四月二十四日常參朝講入侍時日記則因吏判徐志修與兵判李昌壽以從娚妹竝據兩銓引義撕捱事大臣筵奏有曰故相臣李宗城與徐宗玉相避而宗玉遞焉又與李周鎭相避而周鎭亦遞以親娚妹言之一遞一存其例多矣爲達而先朝下敎若曰吏判撕捱雖皆曰過其知若此亦難强迫吏曹判書徐志修今姑許遞爲敎矣敢啓傳曰徐文淸事係是一時特異之恩也其後從娚妹行公者當指不勝計則此非可援之例而外此故相諸人事最合於此兵判地處而此不過大臣奏對間過去說話未見上敎文蹟之載錄於日記者決不可以此謄本作爲金石之典徐文淸亦被格外特遞之恩兵曹判書徐有防許遞其代前望單子入之
정조 17년
傳于徐龍輔曰以禮使之意雖已許遞無於例之公格若自此兵判爲例則所可懼者金石之賤於珷玞瓦礫也因一兵判打壞常憲終涉未安承牌後逡巡於鎭長行公猶可說也竝與出仕而一直牢拒此徐文淸恬退者之所不爲古人何故謹守公格今人又欲以私抗公乎到今四維輕而常憲重其所出場亦甚至易若無年前此吏判之當遞不遞竭蹶行政則今番豈有許多日酬應乎如是之際重臣亦豈不難安乎行吏曹判書李文源特姑許免以寓體下之意今則可謂毛將焉傅而以私抗公之習不可任他兵曹判書徐有防勿遞卽爲牌招入來開政仍行開拆坐起
정조 17년
傳于林濟遠曰吏曹判書前望單子入之
정조 17년
吏曹判書前望單子入之李𡊠落點
정조 17년
傳于徐龍輔曰守禦使李文源令該曹口傳付軍職
정조 17년
兵曹口傳政事副司直李文源
정조 17년
兵曹口傳政事副司直鄭存中李邦一
정조 17년
鄭文始奉命在外代以金錫泰爲假注書
정조 17년
金孝建以義禁府言啓曰歙谷縣投竄罪人李祖源鐵山府遠地定配罪人金履翼鍾城府限三十定配罪人孟至大安州牧竄配罪人朴載淳竝放送事承傳啓下矣李祖源金履翼孟至大朴載淳竝放送事分付該道臣之意敢啓傳曰知道
정조 17년
金孝建以刑曹言啓曰因成均館啓辭名不記向因闕門內服着犯科勘配者相考分揀放送事命下矣取考曹上配案則昨年十二月日次儒生應製時儒生李卿尹以白帶唐鞋攔入闕中罪徒一年定配於黃海道遂安郡故依傳敎放送事分付道臣之意敢啓傳曰知道
정조 17년
李冕膺以武臣堂上祿試射試官意啓曰今日試射時嘉義朴壽崙未滿四矢依承傳罷職何如傳曰今番則分揀
정조 17년
癸丑六月十七日辰時上御重熙堂左承旨稟事閣臣同爲入侍時行左承旨徐龍輔假注書鄭文始金景煥記注官承膺祚記事官洪樂游大司成徐榮輔一提學鄭民始直閣金祖淳兵曹判書徐有防以次進伏訖上敎文始曰持此御題馳往水原府明日開場收券以來可也上曰兵判有入侍之命斯速促入可也膺祚承命出與之偕入有防進伏上曰私義則雖然而旣無公格之所拘則前後申飭不啻諄複而何可引以無於例之義相持致煩酬應乎有防曰臣受恩如天義當竭蹶何擇夷險而娚妹之不得竝據於兩銓雖無國典所載昔在先朝故相臣徐志修與故重臣李昌壽爲從娚妹之間而得蒙體諒之恩故相臣李宗城與故重臣徐宗玉爲娚妹之間徐宗玉又與故重臣李周鎭爲娚妹之間而及其同長兩銓輒皆控辭遞免此實爲臣等今日可據之例矣上曰其時事實雖未詳知而此吏判旣與故重臣吳載純竝據而同行大政則近例如是班班豈可輕遞重任乎命書傳敎曰筵席奏語不當若是況所謂已例亦不可以依俙傳聞之說輕改金石之典以此以彼屑越甚矣兵曹判書徐有防從重推考筵退後卽爲開政事各別申飭上敎榮輔曰近日食堂數額爲幾人耶榮輔曰將近二百人矣上曰今日食堂則勿拘元額盡爲許入可也近日日熱如此多士之冒炎不可不念必於未明開場整齊待承旨出去卽爲擧火懸題可也命書傳敎曰特敎停擧外如有本館停擧人一體解停事分付上曰前慶尙監司入侍出榻敎膺祚承命出與前慶尙監司鄭大容偕入進伏上曰嶺南荐飢之餘賑事纔了目下民情果何如耶予以爲嶺民一念尙今憧憧矣大容曰冬春以後幸以賙賑得免顚連之患而但麥農大違初料多有告歉處不無艱食之患而挨過來月則見今雨暘調順穡事將有大登之望還切萬幸矣上曰畿湖過來處所見比之嶺南亦何如大容曰去月雨水無論高燥擧皆立苗其中早播者多有發穗之處農談皆以爲無慮云矣命先退大容退出民始曰今番本閣褒貶時待敎徐有榘以貶座不參居中矣直閣待敎爲任之淸切在玉堂之右而法典中有曰時任玉堂殿最居中卽出其代則直閣待敎之殿最居中者恐不可仍帶似當遞職而事係創始亦關官制不可無定式遵行故敢此仰達矣上曰依玉堂例遞任可也出擧條命退承史以次退出
정조 17년
行都承旨沈煥之坐行左承旨徐龍輔坐直行右承旨林濟遠坐左副承旨金孝建坐右副承旨洪仁浩坐直同副承旨李冕膺坐注書徐有聞病一員未差假注書金景煥仕金錫泰仕直事變假注書李弘達仕
정조 17년
惠慶宮元子宮內閣政院玉堂朝廷二品以上六曹堂上兩司長官單子問安答曰知道
정조 17년
徐龍輔啓曰卽者中樞府錄事來言判府事金鍾秀今方入城云係是大臣去就敢啓傳曰知道
정조 17년
傳于沈煥之曰承旨持此御題進詣泮宮日次殿講到記儒生等試製以來
정조 17년
傳于徐龍輔曰科次入侍
정조 17년
傳于徐龍輔曰入格儒生入侍
정조 17년
傳于洪仁浩曰慈宮誕辰本宅承候入來之人洪守榮久無職名令該曹口傳調用
정조 17년
吏曹口傳政事以洪守榮爲掌樂主簿
정조 17년
傳于洪仁浩曰未肅拜玉堂許遞
정조 17년
吏曹口傳政事行副護軍申韓光濟今加嘉義加資事承傳
정조 17년
傳于洪仁浩曰今六月朔水原邑內儒生應製時賦三中幼學李師淳直赴會試三下生員林周喆給二分次上生員申光軾幼學黃明漢申勗李弘德任鼎常沈秀永進士閔榮祖幼學曺鴻振各扇子三柄賜給
정조 17년
洪仁浩以都摠府言啓曰今日入直內三廳武兼禁軍及軍兵等當爲中日習射而惠慶宮誕日相値不得爲之之意敢啓傳曰知道
정조 17년
抄啓文臣等以日次儒生應製科次對讀官入來特命宣醞仍命以儒生應製之題各製進七言四韻律詩用鐸等四人呈券餘皆限後遂考下各於其券特書賞典令捧傳旨內閣啓言今日應製時抄啓文臣嚴耆居首陞敍事有命而已徑準職何以爲之答曰以其文華合置顧問修撰除授令政院牌招入直
정조 17년
癸丑六月十八日辰時上御重熙堂科次入侍時行左承旨徐龍輔假注書金景煥記注官金良倜記事官洪樂游弘文提學李秉鼎藝文提學洪良浩一提學鄭民始檢校直提學徐有防直提學徐鼎修原任直閣鄭大容尹行任檢校直閣南公轍直閣金祖淳宗簿正尹寅基副司果洪秀晩安廷善李羲甲崔璧李明淵韓用鐸嚴耆副司正宋知濂金熙華申星模朴宗京沈鎜閔致載李弘達副校理鄭尙愚校理高宅謙兵曹正郞鄭觀輝以次進伏訖上曰弘文提學持試券進前考試其餘諸試官各持五軸而以抄啓文臣對讀考試可也上曰都承旨入侍賤臣承命出傳都承旨沈煥之進伏上曰都承旨沈煥之試官加差下出榻敎上曰右承旨入侍賤臣承命出傳右承旨林濟遠進伏上曰泮長與試所承旨催促收券以入賤臣承命出傳大司成徐榮輔同副承旨李冕膺持收券單子仍卽入侍諸試官考試訖上命拆榜仍命書傳敎曰今六月朔日次殿講儒生製述居首三上進士柳之羽進士吳泰曾竝直赴殿試之次三下一進士權晙直赴會試之次三下進士申奭相生員金冕鎭進士尹孝植生員李東延生員崔時澤各給二分上曰居首二人皆令卽爲來待命試官先退諸試官退出仍命退承史以次退出
정조 17년
癸丑六月十八日午時上御重熙堂同副承旨入格居首儒生同爲入侍時同副承旨李冕膺假注書金景煥記注官金良倜記事官洪樂游進士柳之羽吳泰曾以次進伏訖上敎冕膺曰之羽泰曾呼新來進退可也冕膺承命墨畫其面再三進退後上命讀試券之羽等讀數句訖上敎之羽曰汝年幾何之羽對曰五十三歲矣上曰汝居何處乎之羽對曰家在富平矣上敎泰曾曰汝年幾何泰曾對曰年今四十矣上曰今番汝之科文別無可取而呈券次第適在於月軸之第六則六月試取六月試券豈不偶合乎玆以高中汝知此意否泰曾不敢仰對上曰汝則年限雖過依崔光泰例抄啓文臣擧行可也仍賜樂命退之羽等退出承史以次退出
정조 17년
行都承旨沈煥之坐行左承旨林濟遠坐直右承旨金孝建坐直左副承旨洪仁浩坐右副承旨李冕膺坐同副承旨金啓洛未肅拜注書徐有聞病一員未差假注書鄭文始仕金錫泰仕直事變假注書李弘達仕
정조 17년
藥房提調李𡊠副提調沈煥之啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
沈煥之啓曰右承旨林濟遠左副承旨金孝建今日不爲仕進竝卽牌招何如傳曰允
정조 17년
傳于李冕膺曰前吏判入侍
정조 17년
沈煥之啓曰假注書金景煥身病猝重勢難察任今姑改差何如傳曰允
정조 17년
沈煥之啓曰假注書鄭文始姑令仍察何如傳曰允
정조 17년
洪仁浩啓曰人臣告君之辭何等敬愼處況欲敢引先朝故事則又何等十分詳審處乎兵判今番事初則不欲索諭至今含默而更思之此雖至微之事與先朝處分大有相左則因其不屑而不欲索諭以致處分本事之湮晦亦豈不悚然之甚乎故相李宗城之甲子正月二十三日特除吏判也兵判徐宗玉爲其妻兄故相以此辭職聖批若曰旣有前例其卽行公爲敎仍卽出肅行都目大政前後赴政不知爲幾次至四月念後移拜禮判其間兵判先已見遞大抵一時行公則已例分明然則重臣問啓對語中所指陳者果相左乎不相左乎古人之事君一點誤書猶稱死罪況不特一點而已乎以是也故前吏判謹守家庭之訓不以私義抗公格此所以有日前責備之恩敎也適於故相之在銓也前吏判之先卿以諫長駁故相而其言不過祭酒之單付諮議之倒望事而已未嘗以娚妹之行公爲非前吏判之年前行公亦此意也前吏判之畏公格此兵判獨不畏之抑何心乎今於如是詳諭之後其在國體不可伈泄且以事理言之兵判若知故相故重臣諸人故事則初不據實引義乃於最後登筵也有此所奏乎兵判之不能典故曾所稔知故深以爲惑問於筵臣則徐文淸事其孫果言之未嘗及於故相李宗城諸人事云然則錯見於何書錯聞於何人而有此誤引故事乎其委折兵判處卽爲問啓事命下矣問于兵曹判書徐有防處則以爲臣無知妄作自速重戾嚴敎洊降覓死不得此際又伏承問啓之命心神飛越罔知攸措臣於日前待罪朝房也以故相臣徐志修故重臣李昌壽同在兩銓陳疏引義事與族姪榮輔有所酬酢而行公與否猶未詳知故乃於故重臣家謄來癸未四月間故相徐志修吏判許遞傳敎及筵話中大臣所奏故相李宗城與故重臣徐宗玉及徐宗玉與故重臣李周鎭娚妹相避一遞一存文蹟之錄置者未及更有他考據只以此事認爲援引之資敢於對辭中歷擧而至於故相李宗城甲子除拜吏判後與兵判徐宗玉同爲行公一款實所矇然矣奏御文字關係莫重而專昧前輩已行之例只憑私家傳錄之說有此錯對而誤陳臣罪至此萬隕難贖云矣敢啓答曰知道
정조 17년
以慶尙都事姜世揆狀啓順興府使許腆身死之代令該曹擇差下送事傳于林濟遠曰賑餘民事不可一刻暫曠今日政差出待下批當日辭朝
정조 17년
林濟遠以吏曹言啓曰別軍職中受由上京守令今日內下送後草記事命下矣永興府使朴基豐龜城府使李身敬催促纔已下送肅川府使金燨聞老母病報受由上京矣病勢尙未快差旬月之內萬無還官之望云其親病雖未知如何而特敎催促之下謂有親病終不下去事體所在誠極未安本曹請推之外無他可施之罰何以爲之敢稟答曰改差今日政差出待下批明日下送可也
정조 17년
有政吏批判書李𡊠參判李在學參議李勉兢行左承旨林濟遠進以金啓洛爲承旨申大升爲大司憲尹羽烈爲執義鄭履玉兪漢人爲掌令崔履亨爲持平權中憲爲獻納柳憲周李尙友爲正言李秉鼎爲工曹判書徐鼎修爲禮曹參判權宜一爲刑曹正郞趙儀逵爲工曹正郞洪百淳爲佐郞李明淵爲直講鄭鳳祥爲禁府都事韓光迪爲肅川府使朴長卨爲順興府使忠淸監司李亨元仍任事承傳
정조 17년
兵批判書徐有防進參判權以綱病參議李師濂入直進參知金翰東病右承旨金孝建進以兪碩柱趙雲祥爲五衛將尹守默爲忠壯將金爲忠翊將副護軍鄭宇鵬柳相燁林光進張鉉國元綮鎭梁垸趙岱宋應休朴光迪金就明黃樟尹在醇姜忱鄭毅祚李鎭宅李挺龍洪克浩金晦彬副司直金文淳李聖圭趙宗鉉徐龍輔丁範祖沈晉賢林道浩宋銓李枰洪大協崔鎭夏金驥燦趙恒鎭金憬副司果沈樂洙鄭德弼池德斌李光鉉玄重祚李廷恢僉知四金爔朴大采鄭彦禧宋仁喆同知周命新以上竝單付
정조 17년
以兵曹文臣朔試射試官望單子傳于金孝建曰日熱如此休紙還給
정조 17년
金孝建以吏曹言啓曰司饔院主簿尹博基受由過限未上來依例改差成均館學正金初燮除拜後過限未肅拜依例罷職何如傳曰允
정조 17년
洪仁浩以兵曹言啓曰拆見諸道褒貶啓本則平安兵使柳孝源啓本中古城僉使高應濂題目宜置中考而置諸上考致勤點下彌串僉使金得臣以浮謗何疚束下當嚴爲目仇寧萬戶白東信以體貌宜愼倉弊益察爲目則竝宜置中考而置諸上考吾老梁萬戶文德重以柴謗奚至爲目北兵使崔景岳啓本中防垣萬戶鄭勳世以誡之在色爲目則竝宜置下考而置諸中考殊無嚴明殿最之意各該帥臣推考警責古城僉使高應濂彌串僉使金得臣仇寧萬戶白東信竝以中考施行吾老梁萬戶文德重防垣萬戶鄭勳世竝以下考施行何如傳曰允
정조 17년
行大司憲趙宗鉉啓曰伏以臣自日前猝患暑癨肚腹如刺嘔泄兼作委身床笫神息全迷晩聞前掌令臣金祖淳謂與臣有嫌在闕違牌至蒙體諒僚臺引遞旣由於臣則臣獨蹲仍有愧廉防其所辭避豈容或緩而病勢暴重轉動無望候班隔日瀆撓非時今始來避所失尤大亟命遞斥臣職答曰依啓
정조 17년
癸丑六月十九日午時上御重熙堂右副承旨入侍時右副承旨洪仁浩假注書金錫泰記注官金良倜承膺祚以次進伏訖上命書傳敎曰人臣告君之辭何等敬愼處況欲敢引先朝故事則尤何等十分詳審處乎兵判今番事初則不欲索諭至今含默而更思之此雖至微之事與先朝處分大有相左則因其不屑而不欲索諭以致處分本事之湮晦亦豈不悚然之甚乎故相李宗城之甲子正月二十三日特除吏判也兵判徐宗玉爲其妻兄故相以此辭職聖批若曰旣有前例其卽行公爲敎仍卽出肅行都目大政前後赴政不知爲幾次至四月念後移拜禮判其間兵判先已見遞大抵一時行公則已例分明然則重臣問啓對語中所指陳者果相左乎不相左乎古人之事君一點誤書猶稱死罪況不特一點而已乎以是也故前吏判謹守家庭之訓不以私義抗公格此所以有日前責備之恩敎也適於故相之在銓也前吏判之先卿以諫長駁故相而其言不過祭酒之單付諮議之倒望事而已未嘗以娚妹之行公爲非前吏判之年前行公亦此意也前吏判之畏公格此兵判獨不畏之抑何心乎今於如是詳諭之後其在國體不可伈泄且以事理言之兵判若知故相故重臣諸人故事則初不據實引義乃於最後登筵也有此所奏乎兵判之不能典故曾所稔知故深以爲惑問於筵臣則徐文淸事其孫果言之未嘗及於故相李宗城諸人事云然則錯見於何書錯聞於何人而有此誤引故事乎其委折兵判處卽爲問啓又命書榻敎曰呈告臺諫許遞今日政差出又命書榻敎曰不爲仕進承旨牌招仍命退承史以次退出
정조 17년
癸丑六月十九日午時上御誠正閣右副承旨入侍時右副承旨洪仁浩假注書金錫泰記注官金良倜記事官洪樂游前吏判李文源以次進伏訖上曰前吏判進前文源承命進伏上曰日前傳敎卿其領會而聞一提學鄭民始言則卿以爲惶悚云果然否文源曰臣不勝惶悚之忱而一遞一否事近如何矣上曰遞免之免字意有在焉卿亦知之乎文源曰臣雖愚迷豈不仰體聖意乎命先退文源退出仍命書榻敎曰政官牌招開政又命書傳敎曰日前吏判遞免兵判勿遞傳敎見之者孰不領會微意乎況遞者之感於無間推心而不遞者之畏其嚴於鈇鉞諺所謂鍮匙喫飯者亦孰不代感而代畏則伊日召牌之下乃敢坐違不可但以唐突無嚴言藉使時未解夢犯在无妄于今幾日赴政姑捨是開拆亦不爲者果又何許意指乎人臣處義貴在難進而難進亦有許多般則豈必使君上莫或可否於其間動撣不得然後方可謂眞箇處義乎其事雖微其弊難言勿遞更召之後一任所爲者夫夫也亦必知於汝何誅則佯若不知息偃在家已非臣分之所敢出名以該房尙未聞一開口角兵判事固不欲索諭竝與承宣而有罪莫勘豈有如許國綱乎該房承旨爲先刊名於銀臺座次之案若此則本職毛將焉傅待後政直爲差代事分付若於都政畢度兵判呈告循例捧入當該承旨當施島竄之典預令知悉又命書傳敎曰大臣體重付銜之不爲於口傳豈不知之或有其例不可再爲以是之故兩原任之日前付樞銜也不待該曹之送西之草記特敎付銜謂之恩禮可也降殺之禮云爾則未也至於口政云云尤有太相反其時政席之開已至經宿吏批則答下直而兵批則以判堂引義在未決中以吏批所下之寶卽令兵批先爲下批安寶而猶慮大臣之或有難安原傳敎中卿宰以下付軍銜別書口傳二字另示區別之意矣至於入直堂上之擧行除非判堂赴政則自是常格大臣箚子雖不可持難於出納之際苟有句語間事實之相左一番具由往復不害爲惟允之義而皆不爲此溺職大矣在院承旨一竝從重推考以此傳敎一本謄送于兩原任處俾知事實命退承史以次退出
정조 17년
行都承旨洪明浩未肅拜左承旨未差右承旨金孝建坐左副承旨洪仁浩坐直右副承旨未差同副承旨金啓洛坐直注書二員未差假注書鄭文始仕金錫泰仕直事變假注書李弘達仕
정조 17년
金啓洛啓曰備邊司郞廳來言今日賓廳日次而大臣身病不得來會云矣敢啓傳曰知道
정조 17년
金啓洛啓曰禁衛營將官來言今日本營軍兵日次私習云矣敢啓傳曰知道
정조 17년
金啓洛啓曰御營廳將官來言今日本廳軍兵日次私習云矣敢啓傳曰知道
정조 17년
金孝建啓曰合辭方張之時諫院無詣臺之員事甚未安正言李尙友卽爲牌招何如傳曰近來賓廳雖長鎖臺廳亦然日請牌招徒欲酬應銓官之必以原在外者差出豈成說乎兩司在外及未肅拜人竝許遞此啓辭還給吏曹參判參議前望單子入之待下批牌招開政差出
정조 17년
吏曹堂上前望單子入之參判徐鼎修參議鄭大容落點
정조 17년
洪仁浩啓曰水原留守李命植依下敎來待矣傳曰入侍
정조 17년
金孝建啓曰都承旨沈煥之禁推事命下矣依定式遞差傳旨捧入之意敢啓傳曰知道
정조 17년
金啓洛啓曰副校理鄭尙愚以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 17년
傳于金啓洛曰日前兩大臣敍用付樞銜也時値開政寶未還匣而西銓之政在欲開未開之中先令依例以入直堂上下批安寶矣今聞傳諭史官回奏之言朝紙則與卿宰侍從付軍銜混以口傳政書出云者萬萬駭然其時坐直承旨一竝遞差該堂亦爲遞差朝紙卽爲釐正事分付
정조 17년
傳于金啓洛曰近因暑熱頭癤作苦而民國之事不敢遑寧今日以賓廳日次之故大臣雖臥閤諸堂則意謂稟事入來凌晨而起欲整衣召接及其問之無一人來待近來國綱雖曰解弛諸堂所爲焉敢乃爾乎今日不入來備局諸宰卽令該房招致啓板前嚴間以啓內閣仕進及公幹在家者昨日已經入侍人勿論昨日政牌之判堂一違猶可說也諸堂之隨衆以致一場酬應亦爲駭然當該亞三堂爲先遞差下義禁府推考且以藥院言之請診議藥職分固然而提調在家副提調懸病亦極駭然一竝禁推
정조 17년
傳于洪仁浩曰禁府堂上中禁推人許遞與未差之代前望單子入之待下批先開坐後謝恩
정조 17년
禁府堂上前望單子入之徐鼎修李洪載落點
정조 17년
金啓洛啓曰近因暑熱頭癤作苦而民國之事不敢遑寧今日以賓廳日次之故大臣雖臥閤諸堂則意謂稟事入來凌晨而起欲整衣召接及其問之無一人入來近來國綱雖曰解弛諸堂所爲焉敢乃爾乎令日不入來備局諸宰卽令該房招致啓板前嚴問以啓事命下矣問于備局堂上沈頤之洪秀輔金思穆閔鐘顯李秉鼎李得臣金持默趙心泰徐有大李漢豐處則臣頤之臣思穆臣鍾顯臣得臣臣有大臣心泰臣漢豐以爲臣等或叨緊務或忝有司或帶將任苟能殫竭職分敢曰無一事可稟而愚迷所致未能講究其一二自陷罪戾臣秀輔臣秉鼎臣持默雖無所帶緊務俱忝籌司之任則亦宜蚤夜職思竭蹶毋怠而昏謬之極無端闕參嚴命之下聚首震懍罔知攸達云矣敢啓傳曰時帶緊任者姑無論雖以自以爲非緊任者言之其中李秉鼎金持默之俱有兼任緊務亦焉敢云云乎今日不爲入來諸備堂一竝下義禁府推考其中耆堂及再昨入侍兩武將分揀可也
정조 17년
傳于洪仁浩曰禁推備堂中沈頤之日前與一提學聞亦入來而因諸堂之不來還出云宜有區別飭已施分揀放送其餘捧供以聞事分付
정조 17년
傳于金啓洛曰禁推外來待備堂入侍
정조 17년
洪仁浩啓曰義禁府都事來言領府事洪樂性今方待命於金吾門外云係是大臣去就敢啓傳曰知道
정조 17년
洪仁浩啓曰中樞府錄事來言領府事洪樂性以爲卽伏見藥院提調處分傳敎有不勝萬萬惶懍走伏金吾門外恭俟嚴譴云矣敢啓傳曰旣命勿爲入來何如是乎提調副提調禁推特爲分揀以便卿心勿待命卽爲安心還第事遣史官傳諭如是下敎之後若又入來煩聒竝與提調而不爲酬應此意一體傳諭
정조 17년
以吏曹參判李在學參議李勉兢禁推傳旨傳于金孝建曰分揀
정조 17년
傳于洪仁浩曰諸司都提調未差之代前望單子入之
정조 17년
都監都提調司譯都提調司饔都提調前望單子入之都監都提調判府事蔡濟恭司譯都提調判府事金鍾秀司饔都提調領府事洪樂性落點
정조 17년
吏曹口傳政事掌樂主簿洪守榮尙衣僉正韓文洪相換
정조 17년
金孝建啓曰吏曹參議鄭大容疏批已下一體牌招開政何如傳曰允
정조 17년
金孝建啓曰吏曹判書李𡊠旣有分揀之命一體牌招開政何如傳曰允
정조 17년
以吏曹參議鄭大容牌不進罷職傳旨傳于金孝建曰只推更爲牌招
정조 17년
洪仁浩啓曰合辭闕啓已至多日事甚未安今日政新除授兩司諸臺竝待下批牌招何如傳曰允
정조 17년
有政吏批判書李𡊠藥院進參判徐鼎修禁府座起進參議鄭大容左副承旨洪仁浩進啓曰判書李𡊠藥院進參判徐鼎修禁府座起進小臣獨政未安何以爲之敢稟傳曰只出緊任以洪明浩爲承旨曺允大爲大司憲申大尹爲執義權儐爲掌令南涑爲持平徐有鍊爲獻納安廷善林漢浩爲正言沈煥之爲禮曹參判洪大協爲兵曹正郞藝文待敎單徐有聞
정조 17년
兵批判書徐有防病參判權以綱進參議李師濂病參知未差同副承旨金啓洛進副護軍尹羽烈兪漢人副司直沈煥之李在學申大升李勉兢權中憲崔履亨副司果柳憲周李尙友以上竝單付
정조 17년
傳于金啓洛曰關西武技申飭之後果有將進之效乎見今都政不遠若有別殿超異之才當有登聞而尙今寂然今之道帥臣必皆着意勸課而人才未見有刮目之效乎限臘月都政益加勸課以鐵箭二百步內外遠射者一二人抄試狀聞雖未及二百步如有身手地處之可取而射過百五十步亦爲狀聞事令廟堂分付道帥臣處以此傳敎錄置兵曹臨時稟旨事分付
정조 17년
傳于洪仁浩曰耆堂旣命區別年之七十文蔭何間乎時囚中金持點原傳旨付標以此分付該府使卽放送後草記
정조 17년
洪仁浩啓曰壯營大將金持默放送事命下矣卽爲牌招虎符及傳令牌傳授何如傳曰允
정조 17년
洪仁浩以賑恤廳言啓曰南部瓦有豆里契任掌徐貴乭今月十九日本洞路傍得三歲遺棄男兒同里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 17년
金啓洛以兵曹言啓曰宣薦內禁衛取才時三技以上入格人單子書入之意敢啓傳曰知道
정조 17년
金啓洛以兵曹言啓曰五衛將兪碩柱前任順天營將趙雲祥前任北虞候忠翊衛將金前任晉州營將忠壯衛將尹守默前任公州營將俱在任所而上來間本廳番次苟艱竝改差何如傳曰允
정조 17년
金孝建以義禁府言啓曰卿宰禁推該府草記待批下捧供事載在大典通編矣時囚罪人沈頤之金思穆閔鐘顯李秉鼎李得臣徐有大金持默等係是卿宰敢啓傳曰捧供
정조 17년
掌令金履玉啓曰請亟寢秋曹罪人柳師文放釋之命仍令王府設鞫嚴問期於得情夬正王法答曰不允措辭見上
정조 17년
禁府照目備局堂上金思穆閔種顯李秉鼎李得臣徐有大等矣傳旨內辭緣惶恐遲晩各笞五十收贖解見任別敍竝只私罪奉敎位躋卿宰職兼籌謨宜識君逸臣勞之義而占便之不足乃敢規避所謂民國之事看作笆籬邊物飭墨未沫塞責漠然固已萬萬駭然兺不喩問啓之下所對含糊置對之後遊辭依舊紀綱所在尤爲無狀竝施不施之典爲旀其中徐有大段敢當久任而久任非曰能之欲使自贖則一日二日漸成弊局究厥罪狀豈止隨衆禁推是去乃猶不知懼敢於爰辭之際隨他文蔭諸宰以外面假飾之說唐突書納眞所謂亦足以觀國綱當初禁推之擧未免混淪待朝開坐以拿處例捧供又或如前直以口招擧行爲良如敎
정조 17년
禁府啓目薺浦萬戶金光德原情云云問目內辭緣泛稱遲晩刑推得憤何如判付啓治績自治績罪犯自罪犯豈可以曾有準瓜勿遞之成命有所容恕乎然渠異於守令則遞罷不足爲懲後之端今日內出付畿營定將校押付該道伯處大張威儀嚴加棍治後狀聞事分付爲良如敎又啓目瑞山前郡守鄭時采原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓以草記照律區別公議減等放送爲良如敎
정조 17년
吏曹參議鄭大容疏曰伏以臣濫叨嶺藩觸事僨誤偏荷山藪之庇倖逭斧鉞之誅恩渥愈隆而孤負逾積半夜對理敍命繼降翌朝登筵威顔孔邇轉罪爲榮惶感交中雖卽日退塡溝壑萬萬無餘恨矣迺者天官新命忽下於夢想不到之地驚慌震越不知攸措伏念臣潦倒蔭籍晩竊倖第臣旣自處以庸散人亦待之以常調邇來踐歷罔非踰分而至若銓衡之甄別淸濁之激揚責任特重揀選尤難雖使望實俱當者膺之尙欲逡巡況臣之魯莽昏鈍豈或有一分稱塞之望哉臣若怵畏義分冒進承膺瘡疣立見郵罰隨至則在臣固分也宜也而上而貽累於淸朝用人之方非細故也玆不得不隨牌詣闕冒陳血懇伏乞聖慈俯垂矜察將臣職名亟賜遞改以重官方仍治臣瀆擾之罪以安私分不勝幸甚云云省疏具悉爾其勿辭察職
정조 17년
副校理鄭尙愚疏曰伏以臣之偏母素患痰癖之症已成貞痼之疾居常凜綴長在牀褥每當劇暑一倍添劇卽接家信則數昨以來重患關格舊痾新恙一時交發胸膈煩憫寒熱兼作食飮全却症形危苦家僮踵至促臣歸視臣聞此報方寸如灼情私若是急切番次終未推移玆不得不忙陳短章徑出禁扃伏乞聖慈俯垂矜憐亟遞臣所帶之職以便救護仍治臣擅離之罪以肅朝綱千萬幸甚云云副校理鄭尙愚上疏踏啓字
정조 17년
癸丑六月二十日辰時上御誠正閣右副承旨水原留守入侍時右副承旨李晩膺記事官徐有聞記注官承膺祚記事官洪樂游水原留守李命植以次進伏訖上命書榻敎曰壯勇大將以本營都提調摠察從事官發牌聽傳敎訓鍊大將以御營大將兼察摠戎使以守禦使兼察牌招聽傳敎命植曰本府公都會事姑未有決定者臣俄逢禮堂而問之則答以當初有博採物論狀聞之敎而尙未擧行故本曹亦無以指一知會云大抵博採物議一款臣雖今始聞之府內人士所言各自不同居外村者以頻數赴試爲難南北里儒生居在府下雖使一朔屢試不以爲難統以言之此與應製有異一境之人旣許盡赴則遠面之裹糧往來誠亦可悶臣意則以春之溫和秋之涼生時連日設三場初擇更爲涓日覆試試取而初擇時額數廣取似好矣至於科場元無獨爲考試之例當以本府判官爲對讀而蔭官參試事係稀有科試定日之後行移畿營以文守令或察訪中差送同試何如上曰依爲之命植曰本府還穀盡分無一石留庫者本府處地旣是重大不時需用不可不念矣今年則已無可言若至年年如此則此豈非疎虞之甚者乎當初盡分專出於爲下隷加料本府排朔添補之資而下隷加料旣施之後雖不可復減至於排朔不必更加且況排朔之於還穀輕重懸異加料姑爲仍置添排亟令勿論則此亦可爲若干留庫之道而其外則臣未思得更以此俯詢廟堂主計之臣庶可有矯救之策矣上曰退與廟堂之臣面議使之指一稟處可也出擧條上曰此外亦有可達之事乎命植曰本府前排之御前待令者疲殘莫甚根着不明終涉未安臣意則以爲不可無變通之道矣上曰與前府使趙心泰商確俾爲稟處之地好矣命退諸臣以次退出
정조 17년
癸丑六月二十日巳時上御重熙堂右承旨入侍時右承旨金孝建假注書鄭文始記注官金良倜承膺祚以次進伏訖上命孝建讀公事書判付仍命退承史以次退出
정조 17년
行都承旨徐鼎修坐行左承旨洪義榮坐右承旨金孝建坐左副承旨洪仁浩坐右副承旨金翰東坐直同副承旨金啓洛坐直注書二員未差假注書鄭文始仕金錫泰仕直事變假注書李弘達仕
정조 17년
金啓洛以都摠府言啓曰今日入直內三廳武兼禁軍及軍兵等中日習射請出標信傳曰知道
정조 17년
傳于金孝建曰日熱如此都提調卽爲退去事遣史官傳諭
정조 17년
金啓洛啓曰今月二十四日都目政事爲之之意敢啓傳曰知道
정조 17년
金孝建啓曰判府事朴宗岳右議政金履素爲承候來待矣傳曰入侍
정조 17년
金啓洛啓曰藥房提調李𡊠爲承候來待矣傳曰請對不緊退去職務相妨許遞
정조 17년
金啓洛啓曰時原任閣臣爲承候來待矣傳曰入侍
정조 17년
傳于金啓洛曰大臣旣入來次對今日爲之
정조 17년
金啓洛啓曰今日次對兩司當爲進參傳旨未下外兩司諸臺竝卽牌招何如傳曰允
정조 17년
傳于金啓洛曰大臣備局堂上引見
정조 17년
傳于金孝建曰政官牌招開政
정조 17년
傳于金孝建曰藥房提調前望單子入之
정조 17년
藥房提調前望單子入之洪良浩落點
정조 17년
傳于金啓洛曰訓將之代更待下敎出代
정조 17년
有政吏批判書李𡊠參判未差參議鄭大容左副承旨洪仁浩進以洪義榮金翰東爲承旨宋翼孝爲校理李錫夏爲副校理李文源爲禮曹判書尹師國爲刑曹判書李致中爲工曹判書尹塾爲知敦寧宋銓爲兵曹參知沈煥之爲知春秋洪良浩爲同成均洪檍爲內醫提調洪明浩爲司僕提調金文淳爲平市提調洪檍爲長興提調李洪載爲典設提調申大升爲瓦署提調同春秋單沈煥之判敦寧單尹塾知敦寧單李敏輔
정조 17년
金啓洛以兵曹言啓曰五衛將周命新身病猝重時月之內無望供職呈狀乞遞宿衛輪番之任不可久曠改差何如傳曰允
정조 17년
金啓洛以兵曹言啓曰景福宮衛將鄭煜慶熙宮衛將高泰成俱以身病猝重時月之內無望供職呈狀乞遞輪番之任不可久曠竝改差何如傳曰允
정조 17년
兵批判書徐有防進參判權以綱病參議未差參知宋銓未肅拜同副承旨金啓洛進以姜世東爲同知李學淵爲僉知權揵全大重爲五衛將成東一李永老爲忠壯將崔必大方在成爲景福將羅春彬爲慶熙將護軍單趙雲祥司直單林濟遠李冕膺鄭尙愚同知單梁德大
정조 17년
金孝建啓曰新除授左承旨洪義榮右副承旨金翰東卽爲牌招何如傳曰允
정조 17년
洪仁浩以賑恤廳言啓曰南部惠民署契任掌李福金今月二十日本洞路傍得二歲遺棄女兒同里居良女沈召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 17년
金啓洛以都摠府言啓曰副摠管李應爀以御營中軍軍兵等中日試放事南小營晝仕出去之意敢啓傳曰知道
정조 17년
金孝建以義禁府言啓曰時囚中金持默原傳旨付標以此分付該府使卽放送後草記事命下矣金持默放送之意敢啓傳曰知道
정조 17년
金孝建以義禁府言啓曰時囚罪人鄭時采以草記照律區別功議減等放送事命下矣鄭時采傳旨內旣到稅船致敗處不思拯溺之道切切於彼疆此界以致穀物之多日沈水拿問嚴處罪取考律文則大典通編漕轉條有曰凡漕運船致敗地方官不肯盡數拯出者拿問定罪大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣鄭時采杖八十收贖奪告官三等而其四代祖德徵揚武功臣云功減一等杖七十收贖奪告身二等放送何如傳曰允
정조 17년
禁府啓目徐有大原情云云判付問目內辭緣泛稱遲晩所當請刑是白乎矣曾經閫帥勿爲請刑載在大典通編議處何如判付啓兩罪俱發從重論載在法文是置施以不應爲事理重之律而區別功議放送爲良如敎
정조 17년
癸丑六月二十一日卯時上御熙政堂大臣備局堂上引見入侍時左副承旨洪仁浩同副承旨金啓洛假注書鄭文始金錫泰事變假注書李弘達記事官洪樂游徐有聞判府事朴宗岳右議政金履素左參贊鄭民始行副司直李文源吏曹判書李𡊠戶曹判書沈頤之右參贊洪秀輔兵曹判書徐有防行副司直金持默訓鍊都正趙心泰行副司直李漢豐禮曹參判沈煥之直提學徐鼎修檢校直閣徐龍輔行副司直尹行任吏曹參議鄭大容應敎成德雨待敎金祖淳持平鄭繼忠以次進伏訖上曰右相入來乎仁浩曰來坐閤外而脚病之故難於殿陛之陞降不得入來矣上曰然則使司謁扶腋陞殿可也宗岳等曰庚熱比甚聖體若何上曰近以頭癤甚苦矣宗岳等曰下情不勝憫然而癤處似有妨於盥櫛矣上曰日熱如此不得不盥櫛矣宗岳等曰王大妃殿氣候何如上曰一樣矣宗岳等曰惠慶宮氣候何如上曰一樣矣宗岳等曰中宮殿氣候何如上曰一樣矣上敎履素曰卿之脚患近果如何履素曰似有動靜而步屧之艱澁無異前日矣病勢旣如此故尋常廟務亦皆廢却每勤自上董飭以今番諸堂處分言之莫非臣罪而諸堂之替當尤切臣心之悚惶矣上曰鼎席向謂備員矣適因事端不得已遞免而本事則涉禁不必提說而卿之病情旣如彼且爲卿分勞不可不從速備員矣履素曰以臣魯鈍之質雖無疾病亦難堪任然聖明以臣不似旣置相職則在臣一分報效之道只是筋力奔走而以今病狀此亦不得如意私心悚惶尤用倍切矣上曰大臣旣登筵次對爲之履素曰湖西暗行御史李肇源別單中海美與洪州壤地相接校卒出沒民受其苦海美縣監所兼營將之任革罷爲辭矣洪州海美之竝設鎭營當初制置必有意見且五營之制亦不可闕一革罷一款有難輕議置之何如上曰依爲之出擧條履素曰分館揀擇擧行後以分館猥雜物議紛紜槐院諸郞羞以作僚至請降付故追探物論則及第韓光烈地處凡百果不免濫圈槐院云新進文官分館後揀擇法意何等嚴重而揀選之際依本院圈紙循例擧行不審之罪臣固有之萬萬惶悚旣知之後不可無釐正之道韓光烈降付國子施行當初主圈上博士閔廣魯初不致意猥雜如此不可無警罷職何如上曰依爲之出擧條民始曰稅穀上納自有期限見今夏序已暮而湖西大同之來納者僅爲五六分之一昨年湖西年事比兩南差勝兩南則未納不多而湖西之如是愆期已極駭然且見舟橋司移牒則船人之下去湖西者以穀物之不爲出給擧皆留滯大段狼狽云此亦不可不念稅穀之初不收捧尙在民間決無是理此必里胥戶首輩之中間幻弄以致遲延該道道臣難免不能董察之失從重推考另加督飭使之七月前畢納之意出擧條嚴飭畿邑亦多有未上納處一體申飭何如上曰依爲之出擧條文源曰松坡庫舍今幾畢役其在董飭之道不可不一番看審而旣佩密符又兼察摠廳有難任自往來將何以爲之乎上曰仍佩往來上敎履素曰吏判許遞傳敎卿等如何見之乎當遞不遞云云予非謂前吏判眞有當遞不遞之失也觀於遞免之免字意有存焉以綱目某官某免之免字言之蓋出於於優待之意矣兵判之問啓豈成說乎其對辭中所引雖與誤引傳敎有異其時事實旣有相左則莫重對辭輕先引據豈不未安乎若其屢日違逋之罪殆若不怕不顧者然畢竟處分不得已發之於絲綸大抵辭官自是美事古人以辭樞密一事爲平生長處人臣恬退之操固當奬成之不暇不必過加摧折而至於兵判之規模也處地也不但煞異於前吏判而已今番擧措有非平日之所知安得免不韙之責乎履素曰初次則臣亦以爲或不無所據而終始固執則誠過矣𡊠曰前尼城縣監申大有抱川縣監吳泰詹道臣俱以身病論罷矣當入於今番歲抄而其時未及照察自歸落漏中故敢此仰達矣履素曰歲抄修啓在所詳審而當入而致漏至於二人則銓曹之不能照察極涉駭然伊時吏曹判書金文淳罷職何如上曰從重推考申大有吳泰詹敍用可也出擧條頤之曰臣有區區所懷而大臣今適登筵敢此仰達矣金銀設店之禁防寔出於軫民弊之德意臣何敢議到而爲念防弊之道永塞生財之源終有所窒礙者且以目下事勢言之丁銀已絶種礦銀亦罕採銀路漸至艱貴若不及今變通則前頭事勢誠多切悶此後則毋論金銀銅鐵如聞其脈豐處則自臣曹先爲關問該道仍又發遣可信人驗其豐殘後開店與否關由廟堂始爲筵奏設店則庶不爲民邑之弊亦可有公私之補下詢大臣處之何如上曰大臣之意何如履素曰禁採之令雖出於軫民邑之弊國用銀貨全在土採則一向防禁以塞生財之源臣常以爲憫然今聞戶判所奏誠爲公私兩便之政依此施行似好矣上曰年前飭敎出於軫弊而防奸苟有十分明的俱益於公私之用亦何必塞其竇而杜其源乎然無端弛禁必致雜亂所謂可信人之先往試察者安知無之此之彼依舊爲弊乎此後分明可合採取處筵稟發送如或所告不實陳告人依田畓誤告者勘治之新定式施行可也出擧條頤之曰營繕所屬軍契應役浩繁貢價些略貢人輩不能支當之故往在癸巳革罷本貢添給軍價付之該監使之擔當擧行矣近年以來奸僞漸滋弊端層生幾至於莫可收拾之境反不如貢人應役之時若不及今變通則日後之弊尤不可勝言一依當初定式還給貢人使之如前擧行仍令該監着意照檢其受價應役之道參互新舊嚴成節目俾無生弊之患似好故敢此仰達矣上曰依爲之出擧條秀輔曰殿下臨御以後賁飾文治培養多士菁莪之化蔚然丕興而至於童蒙敎官當初設置本意專爲培養童蒙而近來敎官輩初不留意便爲冗官實違法意此後則另加嚴飭申復舊規俾有實效似好矣上曰言則儘好當更思下敎矣上曰近來年少輩未聞有篤工之士云經書乃是爲學之根本治國之謨猷而非但經書之初不留意至於史傳亦無勤讀之人雖以疏章言之莫過於朱書及陸宣公奏議等事而擧皆抛棄矣向觀朴判府上疏則多有得力於朱書者可驗其讀書之工若非枚卜則當爲文衡予之嘗所嘉歎者也宗岳曰臣素無下帷之工而今承聖敎不勝愧恧之忱矣有防曰各軍門敎鍊官雖與東班職有異仕滿後自臣曹付司果單子啓下則不可但以軍校論故凡係堂嘉善若非正資不得通擬於政目矣向聞北漢城役時自廟堂劃給空名帖而各軍門敎鍊官多買取懸圈其意蓋欲因此而希覬於堂嘉善僉使等實職之計也事之寒心莫此爲甚故自臣曹收聚其帖竝爲爻周矣各營大將視以尋常不爲察飭不可無警竝推考當其許賣之時敎鍊官之買取必當知之而臣爲將臣初不禁斷任其塡名買去者萬萬駭然前摠戎使李邦一宜有別般嚴勘之道故敢此仰達矣履素曰北漢城役時空名帖各軍門敎鍊官買取懸圈者自兵曹收聚帖文之說臣亦聞之矣敎鍊官與他凡校有別則敢生格外之望有此希覬之習事極可駭爲將臣者視之尋常誠有不飭之罪而兵判旣請推考矣至如前摠使之以主管營門買賣之際必知其人之誰某而任具所爲初不禁斷云尤極萬萬駭然前前摠戎使李邦一罷職何如上曰依爲之將校雖微卽亦官員凡有國役欲施賞典則例以賞加擧行而帖加亦不輕施之前摠戎使李邦一事依爲之邦一之罪比之他將臣之使之爲之猶輕矣今聞卿等之言首犯而最多者訓將云而犯者亦首校云當該訓將徐有大罪狀令該府添問目捧供禁營則不過一校云從重推考御將之獨免可嘉特爲勿論渠輩之買得不以爲恥者無職所致加資帖之爻周者還給渠輩區處可也有防曰巡將爲任本自不輕毋論文蔭武卿宰下大夫通瀜抄啓則是豈常賤白徒所可擬議者乎非正資則不得啓下自是格例且年前相臣鄭存謙以此筵奏嚴飭其帖加等猥雜之類毋敢擧論矣近來又復蕩然多有雜亂之弊事體所在極爲駭然此後則京外閑散人中可合抄啓者非正資之載在兵曹官案者毋得抄啓之意出擧條定式啓下時該房承旨考其正資與否然後始爲入啓似好故敢此仰達矣上曰依爲之有防曰守門將洪相五今番都政仕日不足爲三日矣未滿十日者曾有啓稟出六之例故敢此仰達矣上曰依例遷轉可也出擧條持默曰司宰監物種乃是莫重供上而旣非京貿自本監行關於北關及海西使之貿取矣近來道臣守令全不檢飭每有愆期之弊令廟堂申飭何如上曰依爲之出擧條上敎持默曰卿之供辭中年歲何不以七十書之乎持默曰惶悚故如是書之矣上曰推考可也漢豐曰禁營上番軍煙戶雜役勿侵素有定式而挽近以來外邑之侵漁如前云申飭似好矣上曰豈無可達之事而以此細瑣之事强覓仰奏乎仍命書榻敎曰禁衛大將李漢豐推考上曰臺諫進前繼忠曰請亟寢秋曹罪人放釋之命仍令王府設鞫嚴問期於得情夬正王法措辭見上上曰不允仍命退諸臣以次退出
정조 17년
癸丑六月二十一日辰時上御重熙堂右承旨入侍時右承旨金孝建假注書鄭文始記注官金良倜承膺祚以次進伏訖上命孝建讀公事書判付仍命退承史以次退出
정조 17년
癸丑六月二十一日午時上御重熙堂右承旨入侍時右承旨金孝建假注書鄭文始記事官洪樂游徐有聞兵曹判書徐有防以次進伏訖上命書傳敎曰身爲一院之長有此不察當該承旨遞差前望單子入之待下批牌招察任又命書傳敎曰安興以關防重地兼有漕轉檢飭之責今番則勿拘常格各廳久勤中必以可堪之人各別澤差待下批仍令當日下送仍命退諸臣以次退出
정조 17년
癸丑六月二十一日未時上御重熙堂左副承旨與星州牧使同爲入侍時左副承旨洪仁浩假注書金錫泰記事官洪樂游徐有聞星州牧使成種仁以次進伏訖上曰守令進前可也種仁進前奏職姓名訖上曰星州嶺南之大治荐飢之餘民邑之受困尤宜軫念下去後必着意撫摩以副朝家特簡之意可也種仁曰謹當悉心對揚圖報萬一而第臣愚迷譾劣恐不免僨誤之罪矣上曰梁山治蹟予極嘉乃以此做去何適不宜益須惕念爲之可也命退諸臣以次退出
정조 17년
都承旨未差行左承旨洪義榮坐右承旨金孝建坐左副承旨洪仁浩坐直右副承旨金翰東坐直同副承旨金啓洛坐注書二員未差假注書鄭文始仕金錫泰仕直事變假注書李弘達仕
정조 17년
藥房都提調洪樂性提調洪良浩副提調徐鼎修啓曰庚炎轉甚伏未審此時聖體調攝若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如中宮殿氣候何如元子宮氣候何如臣等不任區區伏慮敢來問安竝此仰稟答曰知道
정조 17년
洪義榮啓曰聖像奉詣時兵曹判書徐有防以同成均當爲陪進矣所佩命召何以爲之敢稟傳曰仍佩往來
정조 17년
傳于洪義榮曰左承旨入侍
정조 17년
傳于金孝建曰吏房承旨入侍
정조 17년
傳于金啓洛曰同副承旨入侍
정조 17년
傳于洪義榮曰聖像奉詣時館堂當備員進去同成均洪良浩在內局許遞前望單子入之待下批牌招察任
정조 17년
同成均前望單子入之沈煥之落點
정조 17년
傳于洪義榮曰同成均先陪進後謝恩
정조 17년
傳于洪義榮曰大司成聞有實病許遞前望單子入之待下批牌招察任
정조 17년
洪義榮啓曰右議政金履素有稟達事來詣請對矣傳曰入侍
정조 17년
賓廳卜相以洪樂性爲領議政加卜以金憙爲右議政
정조 17년
洪義榮啓曰新拜右議政金憙時在咸鏡監營任所上來事依例遣史官傳諭上來時給馬事本道監司處下諭何如傳曰允
정조 17년
傳于金孝建曰咸鏡監司今日議薦待下批當日辭朝
정조 17년
以備邊司咸鏡監司薦望傳于金孝建曰行知中樞府事金華鎭除授
정조 17년
洪義榮啓曰吏曹郞廳來言咸鏡監司下批政事取稟傳曰今日政爲之
정조 17년
傳于金孝建曰大臣交龜雖不可遲緩篤老侍下勢當將往北伯辭朝特許差退數日以此分付
정조 17년
諭議政府領議政洪樂性有國所重相耳將耳予先以將喩郭子儀福將也李光弼智將也光弼用兵如神往往爲子儀所讓與號令一施壁壘增彩豈不誠韙哉其位極而功蓋身完而家全爲一千三百六十二年中一人者惟子儀爲然始知智謀不能揜福力也將猶然況相乎哉卿百無一欠萬有千歡卽今之郭令公耳郭之在中書凡二十四考卿之入中書迨二十四考又何其事事彷彿乃若耶莫曰唐制歲一考我朝則再考此所謂周之七八月夏之五六月也予以爲得來福星置之台階敷錫群工爰及兆庶自宮中而朝廷朝廷而鄕黨州閭都在一團太和元氣中則萬戶千門三元題帖乃卿領議政華誥一通云爾惟今迓吉納祥之功誕委於卿一人壽我兮福我以答隆寄仍傳于金孝建曰此敦諭遣史官傳諭
정조 17년
記事官徐有聞書啓臣敬奉敦諭馳往傳諭于南部會賢坊越邊契議政府領議政洪樂性所住處則以爲臣自聞除命驚惶震懍五內失守半日之間坐不安席食不知味如醉如癡罔知措躬之所卽者史官儼臨誕宣聖諭首尾二百五十有四言字字句句焜燿隆摯夐越千古殆史牒之所罕有覩聞之所未及未知癃耄賤臣何以得此感淚被面惶汗浹背心悸魂𢥠莫省仰喩以臣微末之蹤綿薄之姿顧何嘗有一毫彷彿而一分堪當之望哉區區顒祝惟在遄降體諒之恩而方寸慌亂肝膽隕墜不能悉暴衷懇謹當收拾精神冒入文字仰請處分云矣敢啓傳曰知道
정조 17년
諭議政府右議政金憙宰相須用讀書人書是經傳之謂也其用曰邇之事父遠之事君其味如茶飯粱肉日用飮食沈潛實地爲君子咀嚼詞華爲文士近世士大夫童而不習以至白紛樂放縱賤名檢自侮而人侮大爲世道之累言語文字之反有妨於踐履之篤未暇爲嫌昉行月講之式欲觀循名之效效無已太蔑志不亦徒勞諏日甌卜屬之之子區區懸懸政在於分此勞而責其效出奴入主丕定趣向耳卿以卿家人夙聞談經說傳之言金華挾冊多有資益況躬樵山間親堗斯黔尙今爲輿人攸誦於是乎吾之相定於卿矣見今元輔元老也難以筋力爲禮左揆戒在下堂此時延竚之想不翅如渴差待交龜須卽登途仍傳于金孝建曰此敦諭遣上番翰林傳諭于右議政
정조 17년
傳于洪義榮曰都承旨聞有實病許遞
정조 17년
傳于洪義榮曰領敦寧久未差出今日政下批後西樞諸相從座次陞付樞銜事分付兩銓
정조 17년
洪仁浩啓曰卽見全羅監司權道內時氣形止狀啓則列書昌平地九邑而後錄則以咸平書之未知兩邑中誤書者何邑而事關民情所當詳審奏御文字尤宜愼重而乃有此邑號誤書之擧揆以事體萬萬未安原狀啓所當還下送而旣係民事故雖不得不捧入當該道臣不察之失不可無警從重推考何如傳曰允
정조 17년
有政吏批判書李𡊠進參判未差參議鄭大容進左副承旨洪仁浩進以李在學爲吏曹參判韓光植爲執義李遇濟爲司諫李奭濟爲掌令李東宇爲持平尹致性爲獻納朴載淳趙恒鎭爲正言趙宗鉉爲判尹李賢運爲監察林濟遠爲同義禁領議政洪樂性左議政金履素右議政金憙承文院都提調二單洪樂性金履素領敦寧單兪彦鎬咸鏡監司單金華鎭
정조 17년
金翰東以兵批言啓曰領中樞府事今方有闕矣依例從座目行判中樞府事蔡濟恭領中樞下批之意敢啓傳曰知道
정조 17년
兵批判書徐有防參判權以綱病參議宋銓進參知李師濂病右副承旨金翰東進領府事單蔡濟恭同知單崔必大僉知二單金大重權揵副護軍成東一李永孝副司直洪明浩徐鼎修徐榮輔以上竝單付
정조 17년
金啓洛以兵曹言啓曰忠壯衛將成東一前任慶尙監營中軍忠翊衛將李永老前任全羅監營中軍俱在任所而上來間本廳番次苟艱竝改差何如傳曰允
정조 17년
金啓洛以兵曹言啓曰今六月二十一日武臣賓廳講書日次而中日相値不得爲之之意敢啓傳曰知道
정조 17년
金孝建以義禁府言啓曰時囚罪人徐有大原情公事判付內兩罪俱發從重論載在法文施以不應爲事理重之律區別功議放送事命下矣徐有大兩罪俱發從重論以不應爲事理重律杖八十收贖奪告身三等其七代祖渻扈聖原從功臣云功減一等杖七十收贖奪告身二等放送之意敢啓傳曰知道
정조 17년
禁府啓目淸州前牧使李樂培原情云云問目內辭緣惶恐遲晩是白乎所傳旨及繡啓諭列發問目反覆嚴覈則謂以物故之代自春充定者爲二百餘口而至於黃白則流來軍案姑未盡釐難保其必無等說游辭粧撰終不自服其餘諸條竝皆漫漶究厥所爲極涉痛駭平問之下難以取服刑推得情何如判付啓諸條多屬不法兺不喩黃白之勒捧親族之來訴日近千數之說繡啓如彼其丁寧是隱則無論近理不近理若無許多法外白懲寧有訴冤之擧乎旣聞之後若不到底窮覈嚴法重繩是豈仰述臨街處分之意乎所當另遣宣傳官與帥臣眼同査閱而繡衣諸人往來之餘民邑必多受弊今姑參酌爲先令道伯出意見各別詳査狀聞無敢遲滯爲旀簽丁外諸道之繡啓囚供相左者令政院問啓於繡衣處待其對辭更良嚴問得情爲良如敎又啓目所斤前僉使金命嶷原情云云傳旨內辭緣泛稱遲晩刑推何如判付啓考律勘放後草記次堂擧行爲良如敎
정조 17년
掌令李奭濟啓曰請亟寢秋曹罪人柳師文放釋之命仍令王府設鞫嚴問期於得情夬正王法答曰不允措辭見上
정조 17년
癸丑六月二十二日卯時上御重熙堂行左承旨入侍時行左承旨洪義榮假注書金錫泰記事官洪樂游徐有聞以次進伏訖上命書榻敎曰進御加減淸肥飮依前方一貼更爲煎入又命書傳敎曰右議政命招卜相命退承史以次退出
정조 17년
癸丑六月二十二日巳時上御誠正閣左副承旨右副承旨同副承旨入侍時左副承旨洪仁浩右副承旨金翰東同副承旨金啓洛假注書鄭文始記事官洪樂游徐有聞以次進伏訖上曰雨澤乍閟之餘一雨沛然殊爲多幸嶺南農形果何如云耶予之爲嶺民憧憧一念惟在年事之登熟右副則嶺人也近來所聞果何如翰東曰雖無從近所聞而雨暘均適民情甚以爲幸云矣上曰聖像方自內閣奉詣水原府闕里祠同副出去與泮堂同爲陪往與果川倅交替後復命可也啓洛承命先退上曰今日陪進聖像時祗迎儒生袖擧案纔令捧入右副出去申飭可也翰東承命先退上曰吏房承旨持卜相單子入侍賤臣承命出傳左承旨洪義榮捧單子進前上命書傳敎曰加卜仍敎賤臣曰此傳敎注書傳于大臣而如有請對之事入侍之意傳諭可也賤臣承命出傳與右議政金履素偕入進伏履素曰時雨浹洽而炎熱則一樣夜間聖體若何上曰一樣矣上曰有國所重置相是已邇來鼎席之不備廟謨之久曠誠爲可悶而向者重卜適因事端俱未行公國體之苟簡爲如何哉今欲枚卜而爰立則當於卿宰中注意以人事君大臣之職也卿必有平日留意者當屬何人乎履素曰以臣無似致位至此莫非洪造雖令身健無病固無以擔着重任惟以筋力奔走庶或爲盡分之地不幸賤疾實無時日內自力視事之望如是之際莫重廟務一切瘝曠私心惶悶如添一病今承下敎鼎席有備員之期以公則仰成以私則分勞下情誠不勝幸甚第臣謏陋蔑劣雖於尋常銓注尙不能鑑別人器況今枚卜之擧何等至重而敢以以人事君之義晏然冒當薦剡乎上曰此與銓注格例有異只取其人器之可合輿論之所歸矣履素曰聖敎委曲至此臣苟有淺見之可及處豈敢不仰對乎左參贊資歷凡百可合是任此則人望之所同也臣與此重臣雖無自來雅分而年前都監同周旋之後果有所歎服者要之盡分奉職可謂無出其右矣上曰其地處樹立實爲可合而予常以爲漢光武之不用功臣爲三公眞是後世可法之事也以若地處也樹立也今姑徐徐亦何晩也卿須更陳可也履素曰臣於在廷卿宰間或有初無雅分者旣無鑑識不敢輕易薦人況輔相是何等重任而乃敢率易仰對乎上曰須勿如是第更思之履素曰水原留守資歷地望亦合此任矣上曰此重臣實爲可合而所帶居留之任不輕而重上而守護園寢下而撫綏軍民其爲重任無減相職予之視之尤有所自別況今授任屬耳有難輕遞矣大抵宰相須用讀書人以今俗樣尤宜揀選讀書之人置之廊廟之上予於昨筵縷縷下敎者蓋以此也雖於庶僚執事之列苟得需用於讀書之士則世道朝體豈如此乎爲今急務惟在奬用學術卿若以此留意必有其人矣履素曰臣雖不學無識猶知上之所需於下下之藉手於上無出於學術況伏承昨筵下敎尤認聖意之出尋常萬萬而以臣愚昧果難輕擧而仰對矣上曰居今之世留意經典之學此固可感且以其家之人聞見自別又況篤孝之行矜式一世御邦之道蓋本於修齊至於立朝踐歷自有雅望況其辭亞銓一事亦可知確乎有守北伯卽其人也卿意以爲如何履素曰薦剡之規先從資歷故俄以兩重臣擧似而二品則未及議到矣及承下敎誠爲允當以其地處人器兼有經術學識實合輔佐之任矣上曰然則吾之相定矣卿其出去卽爲書入履素曰臣於昨日略已仰達而今日之事推諉無處不得已入來病情旣如此僚相又當備員特蒙許副之恩是臣區區之望也上曰鼎席備員則實爲公私之幸見卿病狀豈不念獨賢之勞也從當商量或許以旬日之暇何必辭巽之乃爾乎仍命先退上曰吏房承旨出去卜相單子斯速捧入義榮承命出去捧入上落點訖敎義榮曰北伯之代卽爲擬入事言于廟堂命書傳敎曰都政日飭諭兩銓卽古例之應行而臨政提敎於望筒排比之後者莫如先甲勉勵之爲實凡事不始則已旣始之則宜懋悠久不息之效一曰疏枳之擧尤合留意也二曰收攬遠人無使編陂也以此意嚴飭兩銓着意對揚守令邊將初仕擇用其他調用之節一依每政飭諭遵行事分付仍命退承史以次退出
정조 17년
行都承旨洪明浩未肅拜行左承旨閔台爀未肅拜右承旨金孝建坐直左副承旨洪仁浩坐直右副承旨李庚運未肅拜同副承旨兪漢寧未肅拜注書二員未差假注書鄭文始仕金錫泰仕直事變假注書李弘達仕
정조 17년
洪仁浩啓曰合辭闕啓已至多日事甚未安今日政新除授兩司諸臺待下批牌招何如傳曰允
정조 17년
金孝建啓曰判敦寧尹塾除拜後過三日不爲出肅依定式推考警責仍卽牌招何如傳曰允
정조 17년
傳于金孝建曰禮房承旨入侍
정조 17년
傳于洪仁浩曰吏兵判入侍
정조 17년
傳于金孝建曰吏禮換房
정조 17년
傳于洪仁浩曰左承旨入侍
정조 17년
傳于洪仁浩曰同副承旨入侍
정조 17년
以獻納尹致性正言趙恒鎭牌不進罷職傳旨傳于洪仁浩曰只推
정조 17년
以漢城府民家頹壓別單傳于金孝建曰恤典令該廳卽爲分給事分付
정조 17년
洪仁浩啓曰卽者中樞府錄事來言判府事金鍾秀今方下去楊州地云係是大臣去就敢啓傳曰知道